鄭秀文

鄭秀文（粵拼：zeng6sau3man4，英文：Cheng Sau Man, Sammi，1972年8月19號—）喺香港出世嘅香港女歌手同演員，祖籍廣東澄海。譽為香港樂壇天后，喺兩岸三地有好高知名度，目前更譽為係梅艷芳嘅接班人，亦都有「百變天后」嘅稱號，係香港一位集「歌后」同埋「影后」於一身嘅香港女藝人，攞過《叱咤樂壇流行榜頒獎典禮》「女歌手金獎」、《十大勁歌金曲頒獎典禮》「最受歡迎女歌星」、《新城勁爆頒獎禮》「新城勁爆最傑出至尊女歌手」、《十大中文金曲頒獎音樂會》「飛躍大獎女歌手金獎」、《香港電影評論學會大獎》「最佳女演員」等等嘅最高殊榮個人獎項，鄭秀文仲拎過13次最受歡迎女歌手、7次香港女歌手年度總銷量冠軍，2次亞軍，3次季軍，同埋有6張專輯奪下年度最高銷量女歌手唱片。由出道到而家，佢全球嘅唱片銷量累積於已經突破咗2500萬張。
佢喺灣仔嘅鄧肇堅維多利亞工業中學（鄧肇堅維多利亞官立中學）讀過書。1988年，16歲嘅鄭秀文參加「第七屆新秀歌唱大賽」，憑住參賽歌曲《乾一杯》攞到銅獎。之後，鄭秀文返去學校完成學業，1990年正式加入香港樂壇。
1990年，推出第一隻大碟《Sammi》。第一主打係改編自台灣女歌手陳淑樺《夢醒時分》嘅《思念》，第二主打係《仍是你》，第三主打係改編自草蜢《原諒我是我》嘅《離別》。
1991年，推出第二隻大碟《Holiday》，第一主打係《不來的季節》，呢隻歌令到鄭秀文得到叱吒樂壇流行榜嘅冠軍。第二主打係《Valentino》，呢隻歌成為勁歌金曲嘅勁歌推介。第三主打係電視劇《浪族闊少爺》嘅插曲《醉鄉》。另外，由於大碟名叫做Holiday，所以有冷氣機公司特登搵鄭秀文演出一個同放假有關嘅冷氣機廣告，呢個就係佢第一個電視廣告。
1992年，推出第三隻大碟《Never Too Late》，第一主打係《Say U'll be mine》，第二主打係《娃娃看天下》，第三主打係《這夜我不願離開》。第四主打係《2gether》，呢隻歌係由雷頌德同埋C.Y. Kong為鄭秀文所作嘅歌。
1993年頭，推出同許志安合唱嘅《其實你心裡有沒有我》。年中推出第四隻大碟《快樂迷宮》，第一主打係快歌《Chotto等等》，呢隻歌係鄭秀文第一隻快歌。第二主打係電視劇《大頭綠衣鬥殭屍》嘅主題曲《痴心等待》，第三主打係《一水隔天涯》，第四主打係電視劇《大頭綠衣鬥殭屍》嘅插曲《總算為情認真過》，第五主打係快歌《衝動點唱》。年尾推出第一隻新曲+精選大碟《大報復》，第一主打係快歌《大報復》，呢隻歌嘅回響唔係好大。第二主打係快歌《叮噹》，呢隻歌引嚟好多非議。
1994年，推出第六隻大碟《十誡》，第一主打係快歌《十誡》，呢隻歌喺流行榜嘅位置相當唔錯。之後推出咗隻Remix《十誡（Indiana Jones Mix）》（無收錄喺大碟《十誡》入面，而係收錄喺下一隻新曲+精選+Remix大碟《時間地點人物》入面），但回響唔係好大。唱片公司宣傳人員話重會推出一個新嘅remix，所以《十誡（禁忌的遊戲）》就係咁樣誕生，而因為呢隻歌當中有一啲男女嘅淫聲蕩語聲，喺1994年嘅社會重係禁忌，結果俾電台同埋電視台禁播，令到華星唱片要喺報紙刊登聲明。呢件事反而令到唔少人對隻歌有興趣，並收宣傳之效。之後就立即推出第二主打快歌《熱愛島》、第三主打係和平之歌《薩拉熱窩的羅密歐與茱麗葉》、第四主打係同許志安合唱嘅《非一般愛火》。喺同一年，鄭秀文同杜德偉為商業二台錄製廣播劇《蘭茜夫人劇場之向愛情出發》嘅主題曲《時間地點人物》，呢隻歌收錄喺第七隻新曲+精選+Remix大碟《時間地點人物》入面。跟住推出第八隻大碟《失憶》，第一主打係快歌《失憶》，第二主打係鄭秀文第一次填詞嘅《苦戀》，呢隻歌喺改編自李克勤嘅《後悔》。第三主打係《給最傷心的人》，改編自李玟嘅《我依然你的情人》嘅，第四主打係改編自中國女歌手毛亞敏嘅《愛情遊戲》嘅《達文西的情人》。但由於合約問題，華星唱片特登將鄭秀文雪藏，令鄭秀文沉寂咗一段時間。
1995年，鄭秀文為商業二台錄製一隻廣播劇《青春奇怪劇場之四條恐龍》嘅主題曲《不要》。同年八月，推出喺華星唱片嘅最後一隻大碟《其後》。第一主打係快歌《折翼天使》，第二主打係《內心戲》。第三主打係《再見》，代表著同華星唱片講再見，轉投華納唱片。年底，華星唱片為鄭秀文推出一隻新曲+精選大碟《是時候新舊對照18首》。
1996年1月，華星唱片又為鄭秀文推出一隻新曲+精選大碟《不要新舊對照17首》。年中，華星唱片為鄭秀文推出一隻MTV全集《捨不捨得》，呢隻專輯加插咗一隻華納歌曲《捨不得你》。年底，華星唱片為鄭秀文推出一隻精選大碟《是時候@不要新舊對照35首》。
1998年7月，華星唱片為鄭秀文推出一隻精選大碟《親愛的鄭秀文精選》。
1999年，華星唱片為鄭秀文推出兩隻精選大碟《鄭秀文。有聲有影全集47首》，《鄭秀文精精精選》。
2000年3月，華星唱片為鄭秀文重新推出新曲+精選+Remix大碟《時間地點人物》。
2001年8月，華星唱片為鄭秀文推出一隻精選大碟《心水選擇》。9月，為鄭秀文推出最後一隻新曲+精選大碟《文歌與我》。
1995年年底，鄭秀文正式加盟華納唱片。同年11月，推出喺華納嘅第一隻大碟《捨不得你》，呢隻專輯收錄咗電視劇《刑事偵緝檔案II》嘅插曲《愛的輓歌》。同年12月，推出第一隻EP《捨不得你Remix》，呢隻專輯收錄咗鄭秀文第一隻國語歌《捨不得你（國語版）》。
1996年5月，推出喺華納嘅第二隻大碟《放不低》，繼續有理想嘅成績。6月，推出第二隻EP《小心女人EP》。9月，推出第一隻國語大碟《值得》。11月，推出喺華納嘅第四隻大碟《濃情》，呢隻專輯收錄咗《TCBY Sammi X Live 96鄭秀文X空間演唱會》嘅主題曲《X派對》同埋同葉蒨文合唱嘅歌曲《談情說愛》。12月，推出第三隻EP《X派對Remix Kara EP》。之後，鄭秀文喺香港紅磡體育館搞第一次個人演唱會《TCBY Sammi X Live 96鄭秀文X空間演唱會》。
1997年頭，鄭秀文喺1996年度《十大勁歌金曲頒獎典禮》攞到「最受歡迎女歌星」獎項。4月，推出第二隻國語大碟《為你等》，7月，推出喺華納嘅第五隻大碟《我們的主題曲》。11月，推出喺華納嘅第六隻大碟《生活語言》，呢隻專輯收錄咗《Texwood Sammi Star Show鄭秀文97演唱會》嘅主題曲《星秀傳說》。之後喺紅館搞第二次個人演唱會《Texwood Sammi Star Show鄭秀文97演唱會》。
1998年頭，鄭秀文喺1997年度《十大勁歌金曲頒獎典禮》再次攞到「最受歡迎女歌星」獎。7月，推出喺華納嘅第七隻大碟《Feel So Good》，呢隻專輯收錄咗同美國組合All 4 One合唱嘅歌曲《I Cross My Heart》。
1999年，鄭秀文同華納唱片續約。9月，推出喺華納嘅第八隻大碟《很愛很愛》，呢隻專輯收錄咗《Chase Sammi I Concert 99》嘅主題曲《發熱發亮》。10月，鄭秀文喺紅館搞第三次個人演唱會《Chase Sammi I Concert 99》。
2000年頭，鄭秀文憑住《插曲》攞到1999年度《十大勁歌金曲頒獎典禮》「金曲金獎」。12月，推出喺華納嘅第九隻大碟《Love Is...》，呢隻專輯收錄咗同Rap組合LMF合唱嘅歌曲《愛是…》。
2001年6月，鄭秀文舉行第一次拉闊音樂會《鄭秀文903拉闊音樂會2001》。7月，推出喺華納嘅第十隻大碟《Shocking Pink》，呢隻專輯收錄咗《電訊盈科Trendy Eye鄭秀文Shocking Colours演唱會2001》嘅主題曲《螢光粉紅》。9月，鄭秀文喺紅館搞第四次嘅個人演唱會《電訊盈科Trendy Eye鄭秀文Shocking Colours演唱會2001》。
2002年頭，喺2001年度《十大勁歌金曲頒獎典禮》攞到「最受歡迎女歌星」獎。10月，推出新曲+精選卡拉OK大碟《愛是…炫耀》，呢隻專輯收錄咗同成龍合唱嘅歌曲《愛了就算》同埋同梅艷芳合唱嘅歌曲《單身女人》。11月，推出喺華納嘅第十一隻大碟《Wonder Woman》，呢隻專輯收錄咗「2002亞洲遊戲展」主題曲《神奇女俠》。
2003年6月26號，推出喺華納嘅第十二隻新曲+精選大碟《完全擁有》，呢隻專輯加插咗一啲華星嘅歌。11月，推出國語大碟《美麗的誤會》，香港版特別加插咗隻廣東歌《每天愛你少一些》。
2004年2月，推出喺華納嘅第十三隻大碟《La La La》，呢隻專輯收錄咗電影《魔幻廚房》嘅主題曲，2004百事賀歲廣告主題曲《調情》同埋特別加插咗兩首音樂《Prelude...》同埋《Interlude...》。4月，推出國語新曲+精選+Medley+Remix大碟《Mi Century登峰造極世紀精選》，呢隻專輯加插咗一隻Medley《2004 Mega Mix》同埋四隻Remix《眉飛色舞-Remix》、《天衣無縫-Remix》、《說清楚-Remix》、《獨一無二-Remix》。7月，鄭秀文喺紅館舉行第五次嘅個人演唱會《景福How Collection Sammi VS Sammi鄭秀文04演唱會》。8月，推出第一隻翻唱大碟《Sammi VS Sammi》。
2004年10月，鄭秀文離開華納唱片公司。
2006年1月4號，華納唱片為鄭秀文重新推出新曲+精選大碟《多謝新曲+精選》。9月，為鄭秀文推出一隻精選+Medley Remix大碟《Sammi Ultimate Collection》，呢隻專輯特別打造咗四隻全新Medley Remix《粉紅色的神奇女俠大戰灰色的非男非女》、 《粉紅色的神奇女俠大戰灰色的非男非女Extended Version》、《回味無窮》、《回味無窮Extended Version》。10月，又為鄭秀文重新推出國語大碟《完整》。
2008年1月17號，華納唱片為鄭秀文推出一隻精選大碟《鄭秀文極品精選LPCD Mastering》，由著名錄音師易有伍以優質LPCD母帶及超凡嘅LPCD混音技術處理，重新炮製而成。
2005年6月11號，鄭秀文正式加盟東亞唱片（集團）有限公司。
2007年1月21號，鄭秀文為慈善團體「藝術在醫院」擔任榮譽大使，出席由慈善機構「藝術在醫院」跑馬地馬場廣場舉行嘅「愛拼大行動」，同義工將1,800幅帆布畫合成巨畫，創出新健力士世界紀錄。
2007年1月，傳媒透露鄭秀文即將舉行演唱會。
2007年2月25號，鄭秀文到溫哥華出席「中國中央電視台」舉行嘅《同一首歌》「群星齊輝大拜年」，同楊千嬅同台演出。
2007年2月27號，三年後第一次全新作品《愛情萬歲》派台，歌詞中唱盡佢對愛情義無反顧嘅一面，更以全新唱腔演繹，令歌迷耳目一新，曲中和音部分亦由佢一手包辦。嗰日佢為《Show Mi 鄭秀文 2007 演唱會》拍海報，展露性感香肩。
2007年3月，《景福 Show Mi 鄭秀文 2007 演唱會》信用卡優先訂飛，推出一萬二千張唔同價錢嘅演唱會飛，喺一日之內火速賣晒，而內部認購亦早已超額。
2007年3月25號，喺四季酒店舉行記者會，宣佈5月18-21號假紅館舉行四場「景福Show Mi鄭秀文2007演唱會」。
2007年4月30號，《景福 Show Mi 鄭秀文 2007 演唱會》主題曲《Mi》派台。
2007年5月18號，鄭秀文喺紅館舉行第六次個人演唱會《景福 Show Mi 鄭秀文 2007 演唱會》。
2007年6月28號，米缸（Mi Kong）成立，為米飯提供一個更完善嘅聚腳點。
2007年8月3號，推出《景福 Show Mi 鄭秀文 2007 演唱會》珍藏版CD。
2007年10月20號，鄭秀文舉行首次上海演唱會《恆生銀行Show Mi鄭秀文2007上海演唱會》。
2007年10月24號，推出《景福 Show Mi 鄭秀文 2007 演唱會》限量版DVD。
2007年11月15號，推出《景福 Show Mi 鄭秀文 2007 演唱會》VCD。
2007年11月22號，推出《景福 Show Mi 鄭秀文 2007 演唱會》平裝版DVD。
2007年11月29號，推出《景福 Show Mi 鄭秀文 2007 演唱會》Blu-Ray天碟。
2007年12月5號，喺（香港島）太古舉行《景福 Show Mi 鄭秀文 2007 演唱會 BLU-RAY碟 高清試映見面會》。
2007年12月7號，推出同何韻詩合唱歌曲《劍雪》，呢首歌係「2007 亞洲遊戲展」主題曲。
2008年2月，鄭秀文同一班藝人為中國雪災籌款，合唱歌曲《雪中送暖》。
2009年10月10號，鄭秀文推出首張福音大碟《Faith 信》。
2013年12月23號，鄭秀文推出唱片《LOVE IS LOVE》。
2014年12月19號，鄭秀文推出精選唱片 《Miracle Best Collection》。
2018年7月，推出歌曲《千年如一日》，同年八月推出MV，歌曲MV仲係去咗台灣秘景南雅奇岩拍攝\。
2018年8月，推出歌曲《Creo En Mi》同埋新曲+佢嘅第一張Side Track精選《Believe In Mi》。同年8月19號，即係佢嘅46歲生日當日，仲舉辦咗佢嘅第一次Side Track演唱會《Sammi By My Side Birthday Gig 2018》，但只可以透過歌迷會「三米飯團 Sammi Fan Club」或者新濠影匯訂飛。
2019年3月，鄭秀文宣佈舉行佢嘅第十次個人演唱會《#FOLLOWMi鄭秀文世界巡迴演唱會－香港站》，呢次演唱會係佢喺三年之後再一次舉辦紅館演唱會。4月9號渣打銀行信用卡優先訂飛活動推出嗰陣，全部門票一個鐘之內賣嗮，因為太多人搶飛，鄭秀文舉行發佈會宣佈加開兩場至十三場，而最後兩場演唱會作為慈善場歌酬會就會全數捐畀慈善機構。優先訂票第二日，原價980港幣一張嘅飛俾黃牛炒高到3萬幾港幣。4月9號公售嗰一日，7萬幾張飛幾個鐘之內賣嗮，並之後有黃牛將原價980港幣嘅飛炒高到九萬八港幣，足足貴100倍。
2019年4月，鄭秀文喺左手手腕同埋左右腰側上紋身。左手手腕嘅紋身係一條紅線，而左腰側係英文「It’s time to start something new and trust the magic of beginnings」同埋「Remember Why You Started」，右腰側係外語，中文解釋係「平凡中尋找不平凡，相信整個過程。」同埋英文「Trust Your Journey」。
2019年7月，鄭秀文推出新歌《我們都是這樣長大的》，喺YouTube 已突破300萬點擊率，迴響非常大，並喺紅磡體育館舉行個人第十次演唱會《#FOLLOWMi鄭秀文世界巡迴演唱會－香港站》，反應熱烈。
2019年8月，電影《花椒之味》發布主題曲《好好説》MV，鄭秀文感激舊拍檔劉德華同任賢齊抽時間客串電影，仲大讚任賢齊好友善。
2019年12月，鄭秀文喺第十九屆Cash金帆音樂獎中，勇奪「最佳女歌手演繹」大獎，喺新城勁爆頒獎禮2019攞到「勁爆播放指數歌曲」，喺第四十二屆十大中文金曲頒獎音樂會攞到「全球華人至尊金曲獎」及「十大中文金曲」，同埋喺叱咤樂壇流行榜頒獎典禮2019攞到「叱咤樂壇至尊歌曲大獎」，呢個獎項仲係鄭秀文出道30年以嚟第一次攞到呢一個獎。
1992年，同張學友合作拍攝電影《飛虎精英之人間有情》，呢套電影係鄭秀文首部電影。
1996年，同鄭伊健合作拍攝電影《百分百感覺》，並且同鄭伊健合作拍攝賣座電影《百分百啱Feel》。
1997年，同黎明合作拍攝電影《愛你愛到殺死你》。
1998年，同周星馳合作拍攝電影《行運一條龍》。
2000年，同劉德華合作拍攝電影《孤男寡女》取得票房佳績，打開亞洲嘅知名度，並以呢套片提名《台灣電影金馬獎》「最佳女主角」獎，但攞唔到。其後，同任賢齊拍攝賣座電影《夏日的麼麼茶》。
2001年，鄭秀文拍咗三部賣座電影《鍾無艷》《同居蜜友》、《瘦身男女》，因而被稱為「票房天后」及「票房靈藥」。同年，鄭秀文憑《鍾無艷》奪得2001年度第八屆香港電影評論學會「最佳女演員」獎。
2002年，鄭秀文以《同居蜜友》、《瘦身男女》、《鍾無艷》三部電影同時提名《香港電影金像獎》「最佳女主角」獎，但攞唔到。其後，鄭秀文拍咗兩部賣座電影《嫁個有錢人》、《我左眼見到鬼》。鄭秀文憑《我左眼見到鬼》獲提名《台灣電影金馬獎》「最佳女主角」獎，但攞唔到。其後，鄭秀文友情演出電影《無間道》。喺電影嘅成績，令鄭秀文開始專注拍戲。
2003年，同古天樂合作拍攝電影《百年好合》。同年同古天樂、劉青雲、蔡卓妍合作拍攝電影《戀上你的床》。其後，鄭秀文友情演出電影《無間道III之終極無間》。
2004年，同言承旭、劉德華合作演出賣座電影《魔幻廚房》。同年同劉德華合作演出賣座電影《龍鳳鬥》。
2005年，鄭秀文演出電影《長恨歌》，並以呢套參加《威尼斯影展》爭奪影后，但攞唔到獎。其後參加日本、韓國等影展，但攞唔到獎。
2006年，鄭秀文以電影《長恨歌》獲提名《香港電影金像獎》「最佳女主角」獎，但攞唔到。
2007年，鄭秀文重新喺影壇出發，同陳奕迅合作拍攝電影《大搜查之女》。
2011年，鄭秀文同古天樂相隔8年再合作，拍攝杜琪峯同韋家輝嘅電影《高海拔之戀II》，2012年2月上映。
2017至2018年，鄭秀文先後拍咗四部電影《聖荷西謀殺案》、《午夜晚車》、《八個女人一台戲》及《花椒之味》。鄭秀文接受訪問嗰陣話今年同以往出演的電影題材非常唔同。過往一諗起鄭秀文就會諗起愛情電影，而她希望可以突破呢個框架。
2019年，《花椒之味》正式上映，套戲獲得大量好評，幾乎所有觀眾同埋影評人都覺得鄭秀文已經突破框架，有望衝擊金像獎影后。
鄭秀文喺1990年度《十大中文金曲頒獎音樂會》攞到「最佳新人優異獎」。喺1996年度、1997年度同埋2001年度《十大勁歌金曲頒獎典禮》攞到「最受歡迎女歌星」獎同埋喺1999年度《十大勁歌金曲頒獎典禮》憑住《插曲》攞到「金曲金獎」。喺2001年度《叱吒樂壇流行榜頒獎典禮》攞到「叱吒樂壇女歌手金獎」同喺1996年度、2000年度、2001年度《叱吒樂壇流行榜頒獎典禮》攞到「叱吒樂壇我最喜愛的女歌手」獎。喺2002年度《香港電影金像獎頒獎典禮》憑住《終身美麗》攞到「最佳原創電影歌曲」獎。喺2007年度《Elle Style Awards》攞到「最具風格女歌手」獎。
鄭秀文自2001年起退出所有四台頒獎典禮，但仲可以喺2019年憑新歌《我們都是這樣長大的》攞到叱吒樂壇流行榜頒獎典禮「叱咤樂壇至尊歌曲大獎」、十大中文金曲頒獎音樂會「十大中文金曲」同埋「全球華人至尊金曲獎」、新城勁爆頒獎禮「新城勁爆播放指數歌曲大獎」。
Sammi Star Show鄭秀文97演唱會 共32場
Sammi I Concert 99 共20場
鄭秀文Shocking Colors演唱會 共16場
Sammi Vs Sammi鄭秀文演唱會 共10場
Show Mi 鄭秀文世界巡迴演唱會 共21場
Love Mi 鄭秀文世界巡迴演唱會 共31場
Touch Mi 鄭秀文世界巡迴演唱會 共38場
鄭秀文「裸」音樂會共2場
鄭秀文By My Side Birthday Gig演唱會 2018共1場